豆葉黄
作者：晁補之
朝代：宋

paragraphs: 蒹葭蒼，豆葉黄。
南村不見岡，北村十頃彊。
東家車滿箱，西家未上場。
豆葉黄，野離離。
鼠窟之，兔入畦。
豕母從豚兒，豕啼豚咿咿，銜角復銜萁。
豆葉黄，穀又熟。
翁媼衰，餔糜粥。
豆葉黄，葉黄不獨豆。
白黍堪作酒，瓠大棗紅皺。
豆葉黄，穰穰何膴膴。
腰鐮獨健婦，大男往何許。
官家教弓刀，要汝殺賊去。